РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину,туризам и енергетику

11 Број 06- 2/212-12

2. новембар 2012. године

Б е о г р а д

ЗАПИСНИК

4. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ,

ОДРЖАНЕ 24. ОКТОБРА 2012. ГОДИНЕ

Седница је почела у 11,15 часова.

Седницом је председавала Александра Томић, председник Одбора.

Поред председника, седници су присуствовали чланови Одбора: Драгомир Ј. Карић, Миодраг Николић, Петар Шкундрић, Кенан Хајдаревић, Владимир Илић и Славица Савић.

Седници су присуствовали заменици чланова Одбора: Мујо Муковић, Биљана Илић Стошић (заменик члана Одбора Зорана Бабића), Ивана Динић (заменик члана Одбора Ивице Тончева) и Дејан Рајчић (заменик члана Одбора Велимира Станојевића).

Седници нису присуствовали чланови Одбора: Зоран Бабић, Душан Петровић, Мирко Цветковић, Бошко Ристић, Иван Јовановић, Ивица Тончев, Ненад Поповић, Радојко Обрадовић и Велимир Станојевић.

Седници је, на позив председника, присуствовао Дејан Новаковић, државни секретар у Министарству енергетике, развоја и заштите животне средине.

На предлог председника, Одбор је једногласно утврдио следећи

Д н е в н и р е д

1. Разматрање Предлога закона о потврђивању Споразума између Владе Републике Србије и Владе Републике Италије о сарадњи у области енергетике, који је поднела Влада (број 312-3113/12 од 5. октобра 2012. године);

2. Разно.

Пре разматрања утврђених тачака дневног реда, Одбор је једногласно усвојио записнике друге и треће седнице Одбора.

Прва тачка дневног реда - **Разматрање Предлога закона о потврђивању Споразума између Владе Републике Србије и Владе Републике Италије о сарадњи у области енергетике**

Одбор је разматрао Предлог закона о потврђивању Споразума између Владе Републике Србије и Владе Републике Италије о сарадњи у области енергетике и поднео Извештај Народној скупштини.

У уводним напоменама Дејан Новаковић, државни секретар у Министарству енергетике, развоја и заштите животне средине, је истакао да је Министарство добило неке нове информације, после достављања Споразума Народној скупштини. Постигнут је договор са другом страном потписницом, са државом Италијом, да брзо дође до састанка на коме ће се утврдити коначан списак пројеката који ће бити реализовани у оквиру предложеног споразума, у складу са интересима које имају Република Српска, Црна Гора, Босна и Херцеговина и Србија. Предложио је да се после члана 1. Предлога закона дода нови члан 2. Предлога закона, којим би Народна скупштина овластила Владу Републике Србије и Министарство енергетике, развоја и заштите животне средине, да у складу са Споразумом са другом страном потписницом, државом Италијом, утврди коначан списак пројеката. Министарство је добило писма министра енергетике Републике Српске који предлаже да се из Анекса Споразума избаце два пројекта, систем хидроелектрана на рекама Врбас и Бистрици и Јанина, а уместо њих уђу неки нови пројекти. Италијанска страна је послала мишљење да је предложени Анекс Споразума важећи, али да га у начелу не сматрају коначним и да могу његове измене да буду предмет разматрања и усаглашавања на нивоу експертске групе. Истакао је да после наше ратификације Споразума предстоји издавање декрета премијера Републике Италије, а након тога потврђивање Европске комисије.

У дискусији, народни посланици су изнели ставове, мишљења и предлоге и дали сугестије у вези предложеног Споразума, посебно поводом садржаја Анекса Споразума. Истакнуто је да у време потписивања Споразума у Риму, 25. августа 2011. године није потписиван анекс, где није било ХЕ Систем на реци Лим, већ је била одредба да ће се усагласити потенцијални пројекти у року од два месеца који ће се наћи на листи пројеката, као саставни део споразума. После тога, радна група у Риму је усагласила листу пројеката, тако да је у листу пројеката у Анексу унет и ХЕ Систем на реци Лим. Влада Републике Србије је 29. марта 2012. године уврстила и ХЕ Систем на реци Лим у Анекс Споразума и послала га Народној скупштини. Због процедуре предлог је повучен, па је дошло до комуникације нашег министарства са италијанском страном. Италијанско министарство је послало споразум са анексом од 25. августа 2011. године, где нема у списку ХЕ Систем на реци Лим, без обзира што је радна група у Риму утврдила да то уђе у списак пројеката. Интерес је Србије да ХЕ Систем на реци Лим буде на списку пројеката, посебно водећи рачуна да ти капацитети не би били исплативи, ако не би имали предложену гарантовану цену од 15,5 евроценти по киловат-сату. На том пројекту се највише одмакло, ако се усвоји убрзо студија утицаја на животну средину, инвестиција може да почне са реализацијом у првој половини следеће године. Због тога, у Анекс Споразума треба уврстити и ХЕ Систем на реци Лим, две хидроелектране између Бродарева и Пријепоља инсталисане снаге 58,4 МW и Е=232,84 GWh годишње. При утврђивању дефинитивног списка пријеката треба имати у виду да у свим капацитетима Републике Српске, Електропривреда Србије мора да има одређени пакет акција, да би Споразум могао у предложеном правном оквиру да се реализује.

Изнето је и мишљење да не треба амандмански дати овлашћење Влади Републике Србије да без Народне скупштине мења Анекс Споразума и да је, у вези изградње хидроелектрана код Бродарева, већина грађана те локалне заједнице против реализације тог пројекта. Можда би било добро одложити седницу Одбора и позвати представнике невладиних организација и локалне заједнице да се чују њихови аргументи. Треба имати у виду да су Бродарево и Пријепоље међуетничке средине. Постављено је и питање да ли су одговарајуће министарство или Влада Црне Горе упутили допис у вези изграње хидроелектрана код Бродарева. Треба разрешити све дилеме са Црном Гором око утицаја изградње и акумулација Бродарево I и II на животну средину. Међутим, истакнуто је и да је урађена студија везана за утицај изградње хидроелектрана код Бродарева на животну средину. Уколико јавна расправа покаже да нема утицаја на животну средину, онда не могу невладине организације да арбитрирају. Део грађана локалне заједнице је за градњу, а део против, али то питање не треба решавати на Одбору, већ за то постоје институције које то решавају.

Изнет је и предлог да се на краће време одложи усвајање споразума како би се отклониле све дилеме. При том, треба имати у виду и обавезе које имамо према америчко-канадској компанији.

Поводом дискусије, Дејан Новаковић, државни секретар у Министарству енергетике, развоја и заштите животне средине, је рекао да Споразум не може да се мења без сагласности учесника споразума. Постоји заинтересованост Италије и Републике Српске да се уврсте нови пројекти у Анекс Споразума. Предстоје разговори свих страна учесника споразума да се коначно дефинишу сви пројекти. Министарство у ранијем сазиву Владе је дало гаранцију да ће америчко-канадска компанија спровести своје пројекте, у складу са добијеном дозволом. Одоговарајуће министарство и Влада Црне Горе нису упутили никакав допис у вези изградње хидроелектрана код Бродарева.

Седница је прекинута у 11,35 часова и настављена у 12,05 часова.

На предлог председника, Одбор је већином гласова утврдио следећи амандман:

„АМАНДМАН

После члана 1. додаје се нови члан 2. Предлога закона који гласи:

„Члан 2.

Народна скупштина Републике Србије овлашћује Владу Републике Србије да у складу са овим споразумом усагласи списак пројеката у Анексу Споразума.“

Досадашњи чланови 2. и 3. Предлога закона постају чланови 3. и 4. Предлога закона.

Образложење

У складу са интересима развоја електроенергетског система Републике Србије неопходно је усагласити списак пројеката из Анекса, у складу са Споразумом.

Одбор за привреду, регионални развој, трговину, туризам и енергетику је, на седници одржној 24. октобра 2012. године, закучио, поред осталог, да је неопходно у Анексу Споразума уврстити и ХЕ Систем на реци Лим, две ходроелектране између Бродарева и Пријепоља инсталисане снаге 58,4 МW и Е=232,84 GWh годишње.“

На предлог председника, Одбор је већином гласао, усвојио закључак да је у даљем усаглашавању списка пројеката неопходно у Анексу Споразума уврстити и ХЕ Систем на реци Лим, две ходроелектране између Бродарева и Пријепоља инсталисане снаге 58,4 МW и Е=232,84 GWh годишње и у том циљу утврдио амандман на Анекс Споразума који гласи:

„АМАНДМАН

У Анексу Споразима од 25. октобра 2011 године, у Делу I-Хидроелектране у Србији, после Одељка „ХЕ Систем Средња Дрина“ додаје се нови одељак који гласи:

ХЕ Систем на реци Лим

2 хидроелектране између Бродарева и Пријепоља

Инсталирана снага= 58,4 MW

E = 232,84 GWh

Oбразложење

Анексом Споразума од 25. октобра 2011. године као предмет овог споразума наводи се хидропотенцијал из обновљивих извора енергије и то: ХЕ Систем Ибар, ХЕ Систем Средња Дрина, ХЕ Систем на реци Лим. Анекс у овом садржају усвојен је на Влади Републике Србије 29.3.2012. године. Међутим, у садржају Предлога закона о потврђивању споразума између Владе Републике Србије и Републике Италије о сарадњи у области енергије нема одељка који се односи на Лимске електране. Зато је потребно амандманом допунити текст Анекса уговора како би био у сагласности са текстом Анекса који је усвојила Влада.“

У дискусији су учествовали Александра Томић, Петар Шкундрић, Драгомир Карић, Кенан Хајдаревић, Владимир Илић, Дејан Рајчић и Дејан Новаковић.

Одбор је, у складу са чланом 155. став 3. Пословника Народне скупштине, одлучио већином гласова да предложи Народној скупштини да прихвати Предлог закона о потврђивању Споразума између Владе Републике Србије и Владе Републике Италије о сарадњи у области енергетике у начелу, са амандманом Одбора којим се предлаже да се после члана 1. дода нови члан 2. Предлога закона.

За известиоца Одбора на седници Народне скупштине одређена је Александра Томић, председник Одбора.

Друга тачка дневног реда – **Разно**

Председник Одбора је обавестио чланове Одбора да треба да присуствују презентацији студије, која је урађена у сарадњи са Вестминстерском фондацијом, и да ће једна од тема на следећој седници Одбора бити предлог члана Одбора Славице Савић за организовање јавног слушања.

Председник Одобора је констатовао да Одбор није у могућности да одреди делегацију за учешће на Годишњем заседању Парламентарне конференције о Светској трговинској организацији, Женева, од 15. до 16. новембра 2012. године, због заузетости чланова Одбора у том периоду.

Седница је закључена у 12,20 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Душан Лазић др Александра Томић